Kaarina Suonperä

Hilkka Kaarina Suonperä (o.s. Maaranen, 10. heinäkuuta 1941 Helsinki – 23. heinäkuuta 2022 Vantaa) oli suomalainen tapakouluttaja, tiedottaja, toimittaja ja televisio- ja radiojuontaja. Hän vieraili kouluissa kertomassa hyvästä käytöksestä ja ruokailutavoista. Suonperä juonsi radiossa puhelintoivekonsertteja ja televisiossa tietokilpailuja. Hän antoi neuvoja etiketin mukaisesta pukeutumisesta, myös tavallisille ihmisille. Suonperä tunnettiin tapakulttuurin kouluttajana ja kasvattajana mutta myös mieltymyksestään siniseen väriin ja teitittelyyn.

Työura 
Kaarina Suonperä esiintyi jo 1960-luvulla televisiossa muun muassa Niilo Tarvajärven kanssa, Mainos-TV:n kuuluttajana ja useiden tietokilpailujen juontajana. Radiossa Suonperä juonsi pitkään puhelintoivekonsertteja Raimo Lintuniemen kanssa. 1970- ja 1980-luvulla Suonperä toimi Saab-autojen tiedotus- ja suhdetoimintatehtävissä. Sen jälkeen hän hoiti lehdistösuhteita muun muassa Savonlinnan oopperajuhlilla ja Pori Jazzissa.

Suonperä toimi useissa eri hallitus- ja luottamustehtävissä muun muassa Amiedun johtokunnan jäsenenä, Tiedekeskus Heurekan hallituksen jäsenenä, Suomi-Yhtiöiden edustajiston jäsenenä, HOK-Elannon edustajiston jäsenenä ja Tapaseuran puheenjohtajana vuodesta 2004–2022.

Suonperä oli koulutukseltaan mainoshoitaja. Hän toimi Vantaan kokoomuslaisena kaupunginvaltuutettuna ja kaupunginhallituksen jäsenenä useita kausia, mutta jäi valitsematta uudelleen vuoden 2012 kunnallisvaaleissa.

Arvonimet 
Tasavallan presidentti myönsi vuonna 2015 Suonperälle kamarineuvoksen arvonimen. Hänelle on myös myönnetty Ammatillisen aikuiskoulutuksen kultainen ansioristi 18. joulukuuta 2007.

Tapakulttuurin vaikuttaja ja kouluttaja 
Kaarina Suonperä tunnetaan laajasti tapakulttuurin viestin viejänä ja vaikuttaja. Hän vaikutti monen julkisuuden henkilön taustalla ja koulutti useita mm. poliitikoita tapakulttuurin saloihin. Hän neuvoi tapakulttuuriin liittyvistä etikettiasioista, kuten käytös, pukeutuminen ja edustaminen. Häntä pyydettiin useampana vuonna kommentoimaan Linnanjuhlien etikettiä ja asuja.    

Kiinnostuksensa tapakulttuuriin Suonperä on kertonut saaneensa lapsena auttaessaan helsinkiläisessä hotelli Klaus Kurjessa emännöinyttä omaa äitiään pöytäkattausten teossa. Asuessaan varuskunnassa upseerimiehensä kanssa hän oppi puolustusvoimien tapakulttuuria sotilasarvoineen ja tervehtimistapoineen.  

Hän toimi pitkään Tapaseuran puheenjohtaja ja oli kehittämässä toimintaa aktiivisesti yhdessä kunniapuheenjohtaja Raili Malmbergin kanssa.

Yksityiselämä
Suonperä oli naimisissa kahdesti. Hänen toinen puolisonsa oli liikuntaneuvos Pentti Katainen. Suonperän ensimmäinen puoliso vuodesta 1970  oli Hämeen lennoston komentaja, eversti Teppo J. Suonperä. Avioliitto päättyi miehen väkivaltaiseen kuolemaan vuonna 1973. Kaarina Suonperällä oli ensimmäisestä avioliitostaan tytär. 

Kiinnostuksensa tapakulttuuriin Suonperä sanoi saaneensa lapsena auttaessaan helsinkiläisessä hotelli Klaus Kurjessa emännöinyttä äitiään pöytäkattausten teossa. Asuessaan 1970-luvun alussa varuskunnassa upseerimiehensä kanssa hän oppi puolustusvoimien tapakulttuuria sotilasarvoineen ja tervehtimistapoineen.

Lähteet 

Suomalaiset tietokilpailujuontajat
Suomalaiset televisiokuuluttajat
Suomalaiset tiedottajat
Suomalaiset televisiojuontajat
Vantaan kaupunginvaltuutetut
Vuonna 1941 syntyneet
Vuonna 2022 kuolleet